Sklep II Ips 157/2011
Sodna praksa Vrhovnega sodišča, 2011-05-26

dovoljenost revizije - vrednost spornega predmeta - predlog za dopustitev revizije - zavrženje revizije

Revizija je dovoljena, če vrednost izpodbijanega dela pravnomočne sodbe presega 40.000 EUR ali če je predhodno dopuščena.

Revizija tudi ni bila predhodno dopuščena, saj je toženka (istočasno) vložila revizijo in predlog za dopustitev revizije, ki se obravnava ločeno in s katerim bo šele odločeno o dopustitvi (nove) revizije.

Tožena stranka mora prvi tožnici v 15 dneh od vročitve tega sklepa povrniti 588,00 EUR  revizijskih stroškov z zakonskimi zamudnimi obrestmi, ki tečejo od prvega naslednjega dne po izteku roka za izpolnitev obveznosti, določenega v tej točki izreka, do plačila.

1. Prvostopenjsko sodišče je v (drugem) ponovljenem sojenju z vmesno sodbo razsodilo, da je toženka v celoti odgovorna za škodo, ki so jo tožniki utrpeli zaradi smrti bližnjega.

2. Pritožbeno sodišče je pritožbi toženke delno ugodilo in sodbo prvostopenjskega sodišča v delu glede prve tožnice spremenilo tako, da je ugotovilo 60 % odgovornost toženke, v delu glede drugega, tretjega in četrtega tožnika pa jo je razveljavilo in zadevo v tem obsegu vrnilo prvostopenjskemu sodišču v novo sojenje. V ostalem je pritožbo toženke zavrnilo in potrdilo sodbo prvostopenjskega sodišča.

3. Zoper to sodbo v zvezi s prvostopenjsko sodbo je toženka vložila pravočasno revizijo iz vseh revizijskih razlogov s predlogom, naj ji revizijsko sodišče ugodi in izpodbijano sodbo spremeni tako, da pritožbi toženke v celoti ugodi in tožbeni zahtevek v celoti zavrne, podredno, naj v tem delu razveljavi sodbi nižjih sodišč in zadevo vrne prvostopenjskemu sodišču v novo sojenje. Med drugim navaja, da je istočasno vložila tudi predlog za dopustitev revizije, saj ni znala ugotoviti prave vrednosti izpodbijanega dela pravnomočne sodbe.

4. Prva tožnica v odgovoru in dopolnitvi odgovora na revizijo revizijskemu sodišču predlaga, naj revizijo, upoštevaje vrednost spornega predmeta in dejstvo, da se revizija vlaga zoper vmesno sodbo, zavrže oziroma zavrne, saj ni utemeljena.

6. Revizija je dovoljena, če vrednost izpodbijanega dela pravnomočne sodbe presega 40.000,00 EUR (drugi odstavek 367. člena Zakona o pravdnem postopku - ZPP) ali če je predhodno dopuščena (tretji odstavek 367. člena ZPP). V obravnavanem primeru revizija po samem zakonu ni dovoljena, saj vrednost izpodbijanega dela pravnomočne sodbe znaša 29.400,00 EUR in 24,54 din (sedaj 0,10 EUR). Prva tožnica je namreč vtoževala 31.000,00 EUR nepremoženjske škode, 40,90 din premoženjske škode in rento v višini 300,00 EUR na mesec (glej tudi 40. člen ZPP), medtem ko je pritožbeno sodišče z vmesno sodbo njenemu tožbenemu zahtevku po temelju ugodilo v višini 60 %. Revizija tudi ni bila predhodno dopuščena, saj je toženka (istočasno) vložila revizijo in predlog za dopustitev revizije, ki se obravnava ločeno in s katerim bo šele odločeno o dopustitvi (nove) revizije. Ker torej revizija ni dovoljena (drugi odstavek 374. člena ZPP), jo je revizijsko sodišče zavrglo (377. člen ZPP).

7. Odločitev o stroških odgovora na revizijo temelji na prvem odstavku 165. člena ZPP v zvezi s prvim odstavkom 154. člena ZPP. Stroški odgovora na revizijo so prvi tožnici priznani po odvetniški tarifi za sestavo odgovora na revizijo (1050 točk), z upoštevanjem 2 % materialnih stroškov in 20 % DDV-ja.

ZPP člen 40, 367, 367/2, 367/3, 374, 374/2, 377.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.